Návrh aktualizácie

Národný akčný plán rozvoja osídlenia a bývania
v Slovenskej republike

A	Stratégia a zámery
Stratégia rozvoja osídlenia a bývania na Slovensku vychádzajú z  cieľov rozvoja spoločnosti, ktoré vymedzuje Ústava Slovenskej republiky z 1. 9. 1992 v znení neskoršieho doplnenia a základných politických smerovaní, ktoré presadzujú orgány výkonnej moci štátu, predovšetkým vo vzťahu k medzinárodným súvislostiam.
Hlavné ciele rozvoja spoločnosti v oblasti rozvoja osídlenia a bývania vo väzbe na vytvorenie podmienok pre primerané bývanie pre všetkých a trvalo udržateľný rozvoj ľudských sídiel sa špecifikovali do základných oblastí života – sociálnej, ekonomickej, environmentálnej, priestorovo-sídelnej, územnej a kultúrnej. Tieto sa rozpracovali do ďalších čiastkových strategických zámerov, cieľov, projektov a plánov podľa tematického zamerania, rezortnej či odvetvovej príslušnosti.
Národný akčný plán rozvoja osídlenia a bývania v Slovenskej republike vychádza z Koncepcie územného rozvoja Slovenska 2001, schválenej Vládou Slovenskej republiky v roku 2001, z Národného plánu regionálneho rozvoja Slovenskej republiky, schváleného Vládou Slovenskej republiky v roku 2001, Národnej stratégie trvalo udržateľného rozvoja Slovenska, schválenej Vládou Slovenskej republiky v roku 2001, Koncepcie štátnej bytovej politiky do roku 2005 s výhľadom do roku 2010, schválenej Vládou Slovenskej republiky v roku 2000, zo Stratégie, zásad a priorít štátnej environmentálnej politiky, schválenej Vládou Slovenskej republiky v roku 1993, základných dokumentov prijatých na osobitnom valnom zhromaždení Organizácie Spojených národov v roku 2001, predovšetkým z Deklarácie o mestách a iných ľudských sídlach v novom tisícročí (Newyorská deklarácia), ako aj priorít, ktoré prerokoval Národný výbor Habitat v Slovenskej republike.

A 1	Ciele rozvoja spoločnosti
Vo vzťahu k osídleniu a bývaniu sa za ciele považujú tie, ktoré vychádzajú z nasledovných článkov Ústavy Slovenskej republiky vo väzbe na základné ciele Agendy Habitat, ktorými sú primerané bývanie pre všetkých a trvalo udržateľný rozvoj ľudských sídiel:
a)	Demokracia a dodržiavanie medzinárodných záväzkov - Čl. 1: Slovenská republika je zvrchovaný, demokratický a právny štát…uznáva a dodržiava všeobecné pravidlá medzinárodného práva, medzinárodné zmluvy, ktorými je viazaná, a svoje ďalšie medzinárodné záväzky.
b)	Rovnosť príležitostí zúčastniť sa na rozhodovaní a rozvoji ľudských sídiel a bývania - Čl. 2: Štátna moc pochádza od občanov, ktorí ju vykonávajú prostredníctvom svojich volených zástupcov alebo priamo.
c)	Zabezpečenie rovnosti a slobody - Čl. 12: Ľudia sú slobodní a rovní v dôstojnosti i v právach bez ohľadu na pohlavie, rasu, farbu pleti, jazyk, vieru a náboženstvo, politické či iné zmýšľanie, národný alebo sociálny pôvod, príslušnosť k národnosti alebo etnickej skupine, majetok, rod alebo iné postavenie.
d)	Zabezpečenie a ochrana vlastníckych práv - Čl. 20: Každý má právo vlastniť majetok, pričom vlastnícke právo všetkých vlastníkov má rovnaký zákonný obsah a ochranu. 
e)	Ochrana bývania - Čl. 21: Obydlie je nedotknuteľné. Nie je dovolené doň vstúpiť bez súhlasu toho, kto v ňom býva. 
f)	Právo na prácu - Čl. 35: Občania Slovenskej republiky majú právo na prácu. Štát v primeranom rozsahu hmotne zabezpečuje občanov, ktorí nie z vlastnej viny nemôžu toto právo vykonávať. 
g)	Ochrana zdravia - Čl. 40: Každý má právo na ochranu zdravia. 
h)	Ochrana životného prostredia a kultúrneho dedičstva - Čl. 44: Každý má právo na priaznivé životné prostredie. Každý je povinný chrániť a zveľaďovať životné prostredie a kultúrne dedičstvo.
i)	Hospodársky rozvoj - Čl. 55: Hospodárstvo Slovenskej republiky sa zakladá na princípoch sociálne a ekologicky orientovanej trhovej ekonomiky.
j)	Stanoviť adekvátnu úroveň decentralizácie riadenia ľudských sídiel - Čl. 64: Základom územnej samosprávy je obec. Územnú samosprávu tvorí obec a vyšší územný celok. Čl. 65: Obec a vyšší územný celok sú právnické osoby, ktoré za podmienok ustanovených zákonom samostatne hospodária s vlastným majetkom a so svojimi finančnými prostriedkami. Čl. 66: Obec má právo združovať sa s inými obcami na zabezpečovanie veci spoločného záujmu; rovnaké právo združovať sa s inými vyššími územnými celkami má aj vyšší územný celok.

A 2	Stratégia a zámery rozvoja v oblasti osídlenia a bývania
A 2.1  Osídlenie
Stratégia a zámery v oblasti rozvoja osídlenia sú premietnuté do územnoplánovacej politiky, ktorá vychádza z nutnosti vytvorenia väzieb sídelnej štruktúry Slovenskej republiky na európsku sídelnú sieť a vytvorenia optimálnych podmienok pre trvalo udržateľný rozvoj všetkých aktivít spoločnosti.
Základné ciele súčasnej územnoplánovacej politiky možno v kontexte so základnými cieľmi v ostatných krajinách Európy definovať nasledovne:
a)	podpora rozvoja ekonomickej základne a posilnenie jej konkurencieschopnosti a efektívnosti,
b)	podpora rovnovážneho sídelného rozvoja vrátane rozvoja vidieka,
c)	zabezpečenie rovnocennej dostupnosti k infraštruktúram,
d)	ochrana a tvorba životného prostredia, prírodného a kultúrneho dedičstva,
e)	podpora integrácie a kompaktnosti a
f)	zabezpečenie udržateľného rozvoja.
Popri takto vyjadrených zámeroch, ktoré formujú rozvoj osídlenia, vstupuje do formovania osídlenia rad ďalších, nepriamych, zámerov, ktoré sú obsiahnuté v daňovej, finančnej a úverovej politike, ako aj v ostatných zámeroch rozvoja spoločnosti.
A 2.2  Bývanie
Základným zámerom v oblasti bývania je zabezpečiť rozvoj bývania vo všetkých jeho zložkách. Stratégia rozvoja bývania je založená na usmerňovaní a zosúlaďovaní verejných a súkromných aktivít, finančných, územných a ľudských zdrojov. Pri zachovaní rozhodujúcej úlohy štátu vo vytváraní legislatívnych a ekonomických nástrojov  sa predpokladá výrazné zainteresovanie súkromného sektora i samotných občanov. Zámery rozvoja v oblasti bývania vychádzajú z týchto požiadaviek a cieľov:
a)	vytvorenie širokého a efektívneho inštitucionálneho rámca spolupráce a koordinácie ministerstiev inštitúcií a organizácií, ktoré priamo alebo nepriamo ovplyvňujú sektor bývania,
b)	postupné zavádzanie strategických komponentov dlhodobého charakteru (reformy právnych noriem, reorganizácie inštitúcií a monitorovacích systémov) k roku 2005,
c)	racionálnej mobilizácie a rozdeľovania finančných zdrojov,
d)	dôrazu na bytovú výstavbu v rámci riadeného rozvoja územia a podpory rozvoja technickej vybavenosti a stavebnej výroby využívajúcej domáce zdroje.

B	Zámery a očakávané výsledky
Zámery rozvoja osídlenia vychádzajú z dokumentov v oblasti priestorového rozvoja Európskej únie a Rady Európy, ako aj z prijatých medzinárodných záväzkov, a sú vyjadrené v materiáloch Koncepcia územného rozvoja Slovenska 2001 a Národný plán regionálneho rozvoja Slovenskej republiky. Stanovujú rámec sociálnych, ekonomických, environmentálnych a kultúrnych požiadaviek štátu na územný rozvoj.
Ciele rozvoja bývania vychádzajú zo stratégie a zámerov v tejto oblasti a sú v súlade s Koncepciou štátnej bytovej politiky do roku 2005 s výhľadom do roku 2010.

B 1	Tvorba sídelných štruktúr
B 1.1  Medzinárodné súvislosti:
a)	Vytvárať predpoklady priestorovej integrácie Slovenska a jeho sídelnej štruktúry v rámci priestorovej štruktúry Európy. Cieľom Slovenskej republiky je členstvo v Európskej únii. Priestorová integrácia prispieva ku konkurencieschopnosti a rastu ekonomickej a sociálnej kompaktnosti jednotlivých krajín a napomáha budovaniu komunikačnej a ostatnej technickej infraštruktúry, ochrane prírodného a kultúrneho dedičstva a celkovému trvaloudržateľnému rozvoju územia Európy. 
b)	Vychádzať zo základných cieľov, odporúčaní a požiadaviek na rozvoj osídlenia, ktoré sú vyjadrené v základných koncepčných dokumentoch Európskej únie a Rady Európy predovšetkým Charty o regionálnom a priestorovom plánovaní a Európskej perspektívy priestorového rozvoja, schválenej na stretnutí v Postupimi v roku 1999. Európske územné plánovanie vychádza z princípov subsidiarity, zohľadňujúc národné koncepcie územného rozvoja.
c)	Vytvárať podmienky na cezhraničnú spoluprácu medzi jednotlivými susediacimi štátmi a územnými celkami a sídlami. Na uskutočňovanie takejto spolupráce je potrebné vytvoriť primerané priestorové a územno-technické podmienky a vypracovať nevyhnutné spoločné koncepcie priestorového rozvoja.
d)	Upevňovať a posilniť priame väzby na priľahlé regionálne rozvojové póly európskeho významu. V dôsledku otvárania hraníc a celkovej globalizácie ekonomiky sa zvyšuje tlak na konkurencieshopnosť jednotlivých územných jednotiek, ich zapájanie do vnútroštátnych aj medzinárodných štruktúr a podporu a zlepšovanie ich konkurencieschopnosti v medzinárodných reláciách.
B 1.2  Vnútroštátne súvislosti:
a)	Formovať sídelný systém tak, aby sa vytvárali rovnocenné spoločenské, ekonomické a sociálne podmienky, čo znamená v jednotlivých územných jednotkách presadzovať koncepciu rozvoja urbánnych štruktúr a sieťových sídelných štruktúr, ktoré budú schopné zapojiť sa do cezhraničnej a medzinárodnej sídelnej deľby práce.
b)	Pre zabezpečenie rovnocenných spoločenských, ekonomických a sociálnych podmienok je potrebné sledovať rozvoj miest a obcí, ich vzájomných väzieb, zapájania sa do cezhraničnej a medzinárodnej spolupráce a ochranu a tvorbu krajiny a životného prostredia. Predpokladom je vytvorenie fungujúcich sieťových štruktúr pre zabezpečenie optimálnej deľby práce, racionálneho a šetrného využívania územia, optimálnych služieb obyvateľstvu a podmienok rozvoja podnikateľských aktivít.
c)	Princíp polycentrického modelu rozvoja má zabrániť prehlbovaniu disparít medzi jednotlivými regiónmi. Cieľom územnoplánovacej politiky je preto zachovať a ďalej rozvíjať relatívne rovnomerne založenú sieť stredne veľkých miest a podporovať ich rozvoj v sídelných zoskupeniach. V záujme rozvoja konkurencieschopnosti regiónov je obzvlášť potrebné vytvárať efektívne fungujúce a funkčne komplexné aglomerácie – ťažiská osídlenia na základe partnerských vzťahov medzi jednotlivými mestami a ich zázemím. 
d)	Decentralizácia zodpovednosti, riadenia, rozhodovania a zdrojov na územnú samosprávu vytvára podmienky pre participáciu občanov, pre posilnenie miestnej demokracie, pre zabezpečovanie diferencovaných požiadaviek občanov na verejné služby, väčšiu efektívnosť riadenia, rozhodovania a využívania verejných financií, ako aj možnosti efektívnej účasti žien na rozhodovaní.
e)	Zosúladenie socio-ekonomického rozvoja s prírodnými podmienkami každého regiónu je základným predpokladom predchádzania vzniku problémov s ohrozením ekologickej kvality územia, prírodných zdrojov, ako aj bezprostredného životného prostredia obyvateľov. Cieľom zabezpečenia priestorovej ekologickej stability krajiny je vytvorenie takej štruktúry, ktorá je schopná zachovať priestorové ekologické vzťahy medzi jednotlivými ekosystémami, účinným spôsobom ich prepájať na všetky ostatné časti územia a zabezpečiť sanáciu znehodnotených územných celkov.
f)	Zachovať mnohorakosť kultúrnej krajiny, územnú a kultúrnu identitu. Pri ďalšom rozvoji osídlenia, jeho internacionalizácii a globalizácii ekonomických procesov, musí byť zachovaná rôznorodosť a špecifickosť jednotlivých územných celkov. Pri zachovaní historicky vyvinutého špecifického systému vidieckych a sídelných celkov malých miest sa musí tento systém zapojiť do siete mestských regiónov ako ich organická súčasť v záujme zachovania základných, pre život nevyhnutných funkcií sídelného systému.
g)	Vidieckemu priestoru treba prinavrátiť prírodno-kultúrnu a sídelno-kultúrnu identitu jednotlivých priestorov v záujme zachovania ekologickej a demografickej rovnováhy celého sídelného a prírodného systému. Predpokladom je vzájomná kooperácia medzi vidieckymi sídlami a mestami, ktoré tvoria ich prirodzené sídelné centrá, a vytváranie rozvojových aliancií.

B 2	Tvorba obytného prostredia
B 2.1  Environmentálne súvislosti:
a)	Ochraňovať krajinu aktívnou tvorbou. Aktívnou tvorbou sídelného prostredia prispieť k tvorbe a ochrane prírodnej krajiny využitím územného systému ekologickej stability na jednotlivých hierarchických úrovniach. Rešpektovať, chrániť a sanovať chránené územia prírody a historické sídelné celky.
b)	Vytvoriť celoplošný systém ochrany prírody a krajinných celkov prostredníctvom siete chránených území, ich revitalizácie, aplikácie vhodného manažmentu, ako aj eliminácie rizikových faktorov.
c)	Zabezpečiť ochranu prírodných zdrojov podľa princípov trvalo udržateľného využívania prírodných zdrojov, a to predovšetkým stanovením limitov efektívneho využívania prírodných zdrojov, preferenciou využívania obnoviteľných zdrojov, elimináciou zdrojov ohrozujúcich jednotlivé prírodné zdroje a revitalizáciou územia s ohrozenými prírodnými zdrojmi.
d)	Vytvárať podmienky na ochranu a podporu zdravia obyvateľstva. Medzi faktory ovplyvňujúce zdravotný stav obyvateľstva sa popri psychických, stresových a návykových zaraďujú aj faktory zhoršujúcich sa životných a pracovných podmienok. V plánovaní územného rozvoja je preto potrebné podporovať realizáciu cieľov Národného programu podpory zdravia v oblasti ochrany a rozvíjania zdravotníckej prevencie, ako aj Akčného plánu pre životné prostredie a zdravie obyvateľov v Slovenskej republike, schváleného Vládou SR v roku 2000 a Národného akčného plánu k Svetovému potravinovému summitu.
B 2.2  Hospodárske súvislosti:
a)	V záujme rozvoja konkurencieschopnosti regiónov, je potrebné uplatňovať model decentralizácie v smere vytvárania efektívne fungujúcich a funkčne komplexných aglomerácií (ťažísk osídlenia), ktoré by mali plniť funkciu akcelerátorov rozvoja. Decentralizácia verejnej správy je podmienkou využitia vnútorných zdrojov regiónov.
b)	Aby bola aglomerácia akcieschopná a konkurencieschopná a aby mohla prispieť k uspokojovaniu na trhu práce, musí mať jadrové mesto (mestá) dostatočne silný hospodársky potenciál, presahujúci hranice vlastného mesta. Predpokladom je dostatočne diverzifikovaná hospodárska základňa. Pre ďalší rozvoj miest a priľahlého vidieckeho osídlenia je potrebné podporovať diverzifikáciu ekonomickej základne miest.
c)	Využitie lokálnych daností je predpokladom pre vytvorenie atraktívnej a neopakovateľnej ponuky pre rozvoj aktivít v meste a aglomerácii. Medzi takéto základné predpoklady patrí využitie miestnych kultúrnych a prírodných hodnôt a daností spôsobom eliminujúcim alebo zmierňujúcim nepriaznivé vplyvy na ne.
d)	Vzájomná kooperácia medzi vidieckymi sídlami a mestami predstavuje nový a v budúcnosti bezpodmienečný predpoklad pre rozvoj vidieckeho priestoru. Obce by sa mali spájať medzi sebou a s mestami, ktoré tvoria ich prirodzené sídelné centrá, do rozvojových združení.
e)	Na zabezpečenie trvalého ekonomického rastu je potrebné skvalitniť výrobné technológie, zvýšiť konkurencieshopnosť a rast trhu a uskutočniť inštitucionálne a systémové zmeny. Podporovať rozvoj priemyslu využívajúceho domáce a miestne suroviny. Rozhodujúcu úlohu v niektorých regiónoch môže zohrať vhodná podpora malého a stredného podnikania a exportu. Dlhodobým cieľom slovenského hospodárstva je jeho integrácia do Európskej únie. Táto integrácia predpokladá hospodársky rast, ktorý treba podporovať a sledovať aj z polohy tvorby koncepcií územného rozvoja jednotlivých územných celkov.
f)	Podporovať cestovný ruch vzhľadom na medzinárodný záujem, nadviazať na medzinárodné trasy a previazať ciele rekreačného a poznávacieho cestovného ruchu. Zameriavať sa na ťažiskové perspektívne oblasti pre medzinárodný cestovný ruch.
g)	Prednostne využívať súčasné plochy priemyselných areálov, ktoré vytvárajú dostatočnú územnú rezervu pre ďalší ekonomický rozvoj danej oblasti. Využitie plôch je limitované nevyhovujúcou infraštruktúrou, technickým stavom objektov a v mnohých prípadoch nedoriešenými majetkovoprávnymi vzťahmi. Nevyužívané priestory nevylučujú vytváranie nových plôch v závislosti od potenciálu územia pre také priemyselné aktivity, ktoré budú plne zodpovedať požiadavkám rozvoja regiónu.
h)	V záujme splnenia základných cieľov poľnohospodárskej a potravinovej politiky treba stabilizovať a revitalizovať poľnohospodárstvo najmä v produkčných oblastiach, zvýšiť efektívnosť výroby, podporiť investície do technológií a rekonštrukcií v chovoch hospodárskych zvierat, prispôsobiť sa agroenvironmentálnym normám Európskej únie a zvýšiť kvalitu a konkurencieschopnosť poľnohospodárskych výrobkov.
i)	Je trvalým záujmom SR stabilizovať výmeru najkvalitnejších poľnohospodárskych pôd a ochranu výmery i kvality pôdy uskutočňovať nielen ako ochranu hospodársko-sociálneho potenciálu štátu, ale aj ako súčasť ochrany prírodného a životného prostredia.
j)	Uvažovať o regionálne vyváženom rozvoji poľnohospodárstva. Naďalej je potrebné počítať so zachovaním a podporovaním rozvoja poľnohospodárstva v nekonkurenčných, najmä horských oblastiach, ako základnej podmienky rozvoja ich krajinotvorných, ekologických a sociálnych funkcií a zachovania vidieckeho osídlenia.
B 2.3  Komunikačné a územno-technické súvislosti:
a)	Hlavným strategickým cieľom štátnej dopravnej politiky SR je zabezpečenie podmienok udržateľnej mobility pri integrovanom využití všetkých druhov dopravy so špeciálnym dôrazom na intermodalitu a podporu ekologickejších druhov dopravy.
b)	Zaradenie Slovenska do komunity európskych štátov sa dominantne premieta, prostredníctvom smerových priestorových preferencií, do tendencií rozvoja dopravnej sústavy.
c)	V záujme racionalizácie dopravnej obsluhy územia vo väzbe na rozvoj dopravy a finančné možnosti sa podporuje realizácia integrovaných dopravných systémov na regionálnej báze, s cieľom zvyšovania podielu verejnej hromadnej dopravy. Regióny Slovenska sformulovali svoju dopravnú politiku, ktorá bola premietnutá do návrhu dopravnej regionalizácie v Koncepcii územného rozvoja Slovenska 2001.
d)	Optimálna dostupnosť je podmienkou a predpokladom zvýšenia potenciálu mesta – aglomerácie – ťažiska osídlenia. Rovnako dôležité je súčasne s tým zabezpečiť aj optimálnu a bezkolíznu „vnútornú“ dostupnosť (rýchle a kvalitné prostriedky hromadnej dopravy v rámci miest a regiónov) a vybavenosť ostatnou technickou, obslužnou a sociálnou infraštruktúrou.
e)	Vytvárať podmienky dobrej dostupnosti vidieckych priestorov k sídelným centrám a podporovať výstavbu verejného dopravného a technického vybavenia obcí, vrátane informačných technológií tak, aby vidiecke priestory vytvárali kultúrne a pracovne rovnocenné prostredie voči mestským priestorom.
f)	Zabezpečiť potrebný rozvoj infraštruktúry vodného hospodárstva. Sústrediť pozornosť na nedostatočné odkanalizovanie a čistenie odpadových vôd sídiel.
g)	Budovať infraštruktúru spojov ako nástrojov zrovnoprávnenia jednotlivých priestorov. Plošné zabezpečenie infraštruktúry spojov umožní rovnocenné využívanie jednotlivých územných častí.
h)	Zohľadňovať požiadavky odpadového hospodárstva. V priestorových koncepciách je potrebné venovať pozornosť predovšetkým umiestneniu regionálnych skládok a zneškodňovaniu nebezpečných odpadov.
B 2.4  Sociálne súvislosti:
a)	Podporovať vyvážený rozvoj školských, vzdelávacích, zdravotníckych a ostatných zariadení sociálnej infraštruktúry vo všetkých územných častiach Slovenskej republiky.
b)	Podporovať rozvoj vybraných centier a ťažísk osídlenia na základe ich priestorovej účinnosti, súčasnej úrovne obsluhy a možných a želateľných cieľov rozvoja v celoštátnych a medzinárodných súvislostiach uvedených v Koncepcii územného rozvoja Slovenska 2001.
c)	Rozvíjať rekreáciu v súčinnosti so štruktúrou osídlenia. V riešení regionálnej úrovne ide predovšetkým o vytvorenie funkčno-priestorového systému rekreácie ako sociálnej potreby bývajúceho obyvateľstva a jeho zladenia s ponukou územia pre medzinárodný cestovný ruch.
d)	Zabezpečiť starostlivosť o kultúrne dedičstvo, jeho priestorovú identifikáciu, zlepšovanie stavebno-technického stavu historického stavebného fondu a jeho výtvarných súčastí (pravidelná údržba, obnova a reštaurovanie), so zabezpečením financovania a s jeho následným kvalitným a optimálnym využívaním a prezentáciou.
e)	Zabezpečiť optimálny rozvoj sociálnych služieb podľa vekovej štruktúry, sociálnych problémov a zdravotného stavu obyvateľov, vrátane zabezpečenia ich financovania.

B 3	Bývanie
Ciele v rozvoji osídlenia vytvárajú rámec a základné predpoklady rozvoja jeho integrálnych súčasti, medzi ktoré sa radí aj bývanie.
Základné ciele z hľadiska rozvoja bývania sa premietajú do nasledovných očakávaných výsledkov:
a)	Zabezpečiť taký prírastok bytového fondu, aby sa kvantitatívna úroveň bývania udržala minimálne na hodnote dosiahnutej pri Sčítaní obyvateľov, domov a bytov v roku 2001 (ukazovateľ 310 trvalo obývaných bytov / 1000 obyvateľov, alebo celkovo 350 bytov / 1000 obyvateľov).
b)	Rozvoj nájomného sektora podporovať tak, aby jeho podiel na novej výstavbe predstavoval 50 % okolo roku 2010. Finančné zdroje sú nedostatkové, preto je dôležité sústrediť ich v prvom rade na zlepšenie situácie obyvateľov žijúcich pod hranicou sociálneho minima a mladých rodín. 
c)	Existujúci bytový fond udržať vo funkčnom stave:
•	dokončením transformácie vlastníckych vzťahov
•	zavedením funkčného komplexného správcovstva sociálneho bývania,
•	dokončením liberalizácie nájomného a súčasne poskytnutím pomoci zdokonalením systému príspevku na bývanie obyvateľom žijúcim pod hranicou sociálneho minima.
d)	Mobilizovať zdroje v prospech zlepšenia kvality bývania. Bytová výstavba by mala dosiahnuť bežný európsky štandard. Bývanie pre mladé rodiny a obyvateľov žijúcich pod hranicou sociálneho minima má byť porovnateľné so sociálnou výstavbou v krajinách Európskej únie. Bývanie pre rómske etnikum z osád a pre neplatičov zabezpečovať v diferencovanom štandarde tak, aby bolo cenovo dostupné. Priebežne rozvíjať programy revitalizácie panelovej bytovej výstavby.
e)	Programy rozvoja bývania prispôsobiť sociálnemu trhovému hospodárstvu. Zvýšiť úlohu obcí pri riešení problémov obytného prostredia i samotného bývania v ňom.

C	Program činností
Program činností na dosiahnutie cieľov v rozvoji osídlenia je členený podľa oblastí:
1.	rozhodovacieho systému,
2.	riadiaceho a operačného systému,
3.	systému financovania a ekonomických podmienok,
4.	systému infraštruktúry,
5.	opatrenia v oblasti trvalo udržateľného urbanistického rozvoja,
6.	informačného a monitorovacieho systému,
7.	medzinárodnej spolupráce.
V jednotlivých oblastiach sa vyjadrili základné programy, ktoré sú primerané z hľadiska rozvoja osídlenia. Ide o tieto programy činností:

C 1	Oblasť rozhodovacieho systému
a)	Zlepšiť informovanosť občanov o problémoch a riešeniach súvisiacich s rozvojom ľudských sídiel a bývania cez otvorený dialóg na všetkých úrovniach štátnej správy, samosprávy a mimovládnych organizácií v súlade s právnym rámcom pri rozvíjaní zmyslu pre sociálnu solidaritu.
b)	Systematicky prerokovávať a predkladať správy plénu Národnej rady Slovenskej republiky o stave a rozvoji sídelného systému, sídelného prostredia a využívania územia, ako aj o rozvoji bývania nielen v celoslovenských, ale aj medzinárodných súvislostiach.
c)	Preskúmať a upraviť pozemkovú legislatívu formou komparatívneho prístupu s legislatívou iných krajín, zladiť štruktúru a obsah normatívov a regulatívov v oblasti stavebníctva s krajinami Európskej únie. Koncipovať štátnu pozemkovú politiku ako prierezový koncepčný materiál zohľadňujúci požiadavky rozvojových politík jednotlivých rezortov.
d)	Zabezpečiť nositeľa aktualizácie Koncepcie územného rozvoja Slovenska, rozpracovávanie strategických zámerov aj v súvislosti s problematikou prekračujúcou hranice štátu, aplikovaný výskum a metodické usmerňovanie samosprávnych orgánov, prípravu normatívnych a legislatívnych nástrojov v danej problematike a permanentnú činnosť pre zastrešenie politiky štátu v nezastupiteľných otázkach výskumu trendov a dosahov v oblasti urbanizácie krajiny.
e)	Posilniť autonómne rozhodovanie územnej samosprávy v duchu subsidiarity prenosom kompetencií ovplyvňujúcich každodenný život na samosprávne orgány a odstraňovaním delených kompetencií medzi štátnou správou a územnou samosprávou a nájsť mechanizmy vzájomnej kooperácie.
f)	Pri riadení oblasti bývania na všetkých stupňoch štátnej správy a samosprávy uplatňovať princípy a zásady štátnej bytovej politiky s previazaním na zabezpečenie pozemkov a technickej infraštruktúry.

C 2	Oblasť riadiaceho a operačného systému
a)	Harmonizovať proces programovania a implementácie koncepčných, strategických a rozvojových dokumentov Slovenskej republiky v oblasti územného a regionálneho rozvoja.
Zodpovedný rezort: MŽP SR a MVRR SR
b)	Systémovo doriešiť permanentnú činnosť tvorby koncepčných dokumentov rozvoja osídlenia na celoštátnej a regionálnej úrovni.
c)	V súvislosti s vytvorením regionálnych samosprávnych celkov zabezpečiť zodpovednosť za sídelný rozvoj, ako aj súčinnosť jednotlivých hierarchických samosprávnych úrovní pri jeho rozvoji.
e)	Zabezpečiť vytvorenie reálneho funkčného systému ekologickej stability na všetkých troch úrovniach (nadregionálnej, regionálnej a miestnej) a to doplnením a revitalizáciou prvkov kostry Územného systému ekologickej stability, zabezpečením ochrany a vhodného manažmentu týchto prvkov, elimináciou stresových faktorov ohrozujúcich prvky Územného systému ekologickej stability.
f)	Uplatňovať záväzky a odporúčania z Agendy Habitat a Deklarácie o mestách a ostatných ľudských sídlach v novom tisícročí a postupne ich zapracovávať do národných a miestnych koncepcií rozvoja.

C 3	Oblasť systému financovania a ekonomických podmienok
a)	Mobilizovať finančné zdroje v troch prvoradých sférach: investície, prevádzkovanie a údržba verejnej infraštruktúry. Financovanie infraštruktúry stále ostáva dôležitým predpokladom riešenia bytových potrieb. Pri realizácii bytovej výstavby v prvých etapách využiť rezervy existujúcej infraštruktúry. 
b)	Riešiť možnosti financovania a prevádzkovania dopravnej a technickej infraštruktúry prostredníctvom súkromného sektora a organizácií obcí.
c)	Posilniť finančnú autonómiu územnej samosprávy zvyšovaním podielu samosprávnych orgánov na verejných zdrojoch a daňových výnosoch, najmä vlastných príjmov, bez ktorých nemôže existovať skutočná politická autonómia daná Ústavou SR.
d)	Zmeniť systém prerozdeľovania daní tak, aby narastal podiel miestnych daní v rámci daňovej sústavy konštruovanej na zásade rovnosti a rovnoprávnosti v zdaňovaní všetkých subjektov.

C 4	Oblasť systému infraštruktúry a bytovej výstavby
a)	Využívať rezervy existujúcej výstavby v priestorovom usporiadaní a infraštruktúre uplatňovaním projektov revitalizácie a modernizácie sídlisk s vybudovanou infraštruktúrou. Venovať pozornosť komplexnej obnove obytného prostredia.
b)	Zohľadňovať a revitalizovať v územnom rozvoji centrálne mestské zóny a historické jadrá miest a obcí pre potreby bývania a občianskej vybavenosti. Osobitnú pozornosť venovať územiam s historickým stavebným fondom.
c)	Zabezpečiť výstavbu a prevádzku infraštruktúry. Problémom pri ponuke pozemkov so zabezpečenou infraštruktúrou je jej zanedbaný technický stav a nedostatok kapacít. Zásobovanie vodou, vybudovanie alebo rekonštrukcia kanalizácie a čistiarní odpadových vôd sú kľúčovým vstupom do produkcie a zvyšovania úrovne bývania. 
d)	Infraštrukturálne systémy vytvárať na báze koncepčnej jednoduchosti a ľahkej inštalácie, prevádzky a údržby, pretože majú blízky vzťah k cenovej efektívnosti a kvalite služieb.
e)	Využívať domáce materiály a metódy ako zdroje efektívnej výstavby. To si vyžaduje politiku podpory investícií do prieskumov zdrojov surovín a experimentálnych projektov na podporu lokálnej produkcie a využitia domácich materiálov. Praktickým prístupom k rozvoju sebestačnej výroby stavebných materiálov je podpora malovýroby.

C 5	Opatrenia v oblasti trvalo udržateľného urbanistického rozvoja
a)	Vypracovať teoretické podklady na tvorbu sídelného systému v súlade s požiadavkami trvalo udržateľného rozvoja sídiel v slovenských súvislostiach v transformačnom období.
b)	Zohľadňovať pri umiestňovaní činností na území ich predpokladané vplyvy na životné prostredie a realizáciou vhodných opatrení dosiahnuť odstránenie, obmedzenie alebo zmiernenie prípadných negatívnych vplyvov.
c)	Spracovať výhľad rozvoja postindustriálnej spoločnosti v slovenských súvislostiach v oblasti:
•	manažmentu zásobovania vodou efektívnym spôsobom,
•	redukciou sídelného znečistenia v oblasti ovzdušia a odpadového hospodárstva,
•	propagácie efektívneho a environmentálne vhodného dopravného systému. 
d)	Uplatňovať integrovaný prístup k riešeniu sociálnych, ekonomických a environmentálnych otázok. V tom zmysle integrovať miestne iniciatívy súvisiace s Agendou 21 do globálneho akčného plánu pre implementáciu Agendy Habitat.

C 6	Oblasť informačného a monitorovacieho systému
a)	Dobudovať a udržiavať aktuálny stav Informačného systému o území a Informačného systému o regiónoch ako východiskového podkladu pre tvorbu koncepcií priestorového rozvoja a programovania regionálneho rozvoja na celoštátnej úrovni a jeho kompatibility s integrovaným informačným systémom, ktorý sa vytvára v rámci Európskej únie a Organizácie pre hospodársku spoluprácu a rozvoj.
b)	Zdokonaliť zber informácií pre sektor bývania v novobudovanom Informačnom systéme o výstavbe a Informačnom systéme o území a zabezpečiť ich vzájomné zosúlaďovanie.
c)	Realizovať projekt informačného systému o území tak, aby zabezpečoval ucelený monitorovací systém priestorového rozvoja na všetkých hierarchických úrovniach.
d)	Vypracovať metódy hodnotenia stavu územia na základe informácií z Informačného systému životného prostredia a Informačného systému o území. Hľadať spôsob integrácie jestvujúcich parciálnych monitorovacích systémov do prierezového Informačného systému o území a Informačného systému o regiónoch, ako základu pre sústavnú aktualizáciu dynamickej zložky informačného systému.
e)	Vytvoriť informačnú bázu pre rozhodovací proces na základe podrobne špecifikovaných ukazovateľov (Súbor ukazovateľov Strediska Organizácie Spojených národov Výboru pre ľudské sídla a Svetovej banky) a postupne ich zaraďovať do štatistického monitorovania.

D	Konkretizácia opatrení
D 1	Opatrenia v oblasti rozhodovacieho systému
D 1.1 Záväzné opatrenia
a)	Pripraviť nový zákon o priestorovom plánovaní. (činnosť C 1c)
Termín:	2006
Zodpovedný rezort: MŽP SR
b)	Zriadiť inštitút urbanizmu a územného (priestorového) plánovania. (C 1d)
Termín:	2006
Zodpovedný rezort: MŽP SR
c)	Dotvárať legislatívny rámec pre funkčnosť bytového trhu so zabezpečením primeranej ochrany sociálne slabších skupín obyvateľov. (C 1c)
Kontrolný termín:	máj 2006
Zodpovedný rezort: MVRR SR, MS SR a MPSVR SR
D 1.2 Odporúčania
a)	Iniciovať rozšírenie parlamentného výboru Národnej rady SR pre sociálne veci a bývanie o problematiku osídlenia. (C 1a,b)
Kontrolný termín:	máj 2006
Odporúča sa: Vláda SR, Národná rada SR
b)	Zriadiť neziskové organizácie s pôsobnosťou vo výstavbe, správe a údržbe bytového fondu. (C 1e)
Kontrolný termín:	máj 2006
Odporúča sa: samospráve obcí a vyšších územných celkov
D 2	Opatrenia v oblasti riadiaceho a operačného systému
D 2.1 Záväzné opatrenia
a)	Zabezpečiť pravidelný monitoring a vyhodnocovanie výsledkov pri implementácii Agendy Habitat ako cesty k trvalo udržateľnému rozvoju ľudských sídiel a primeranému bývaniu pre všetkých. (C 2f, článok 62 deklarácie)
Kontrolný termín:	máj 2006
Zodpovedný rezort: MŽP SR
b)	Zefektívniť registráciu vlastníctva nehnuteľností. (C 2f)
Kontrolný termín:	máj 2006
Zodpovedný rezort: Úrad geodézie, kartografie a katastra SR
c)	Doplniť inštitucionálny rámec pre poskytovanie sociálnej pomoci v súvislosti so zabezpečením bývania pre sociálne slabšie skupiny obyvateľov. (C 2f, cieľ primerané bývanie pre všetkých)
Kontrolný termín:	máj 2006
Zodpovedný rezort: MPSVR SR
d)	Vytvárať podmienky pre rozvoj osobnosti a pracovného uplatnenia žien s menšími rozvojovými príležitosťami v mieste bydliska. V tejto súvislosti posilniť kompetencie miestnych samospráv spojených s potrebným objemom zdrojov. (C 2f, cieľ rovnosť príležitostí)
Kontrolný termín:	máj 2006
Zodpovedný rezort: MPSVR SR, MV SR
e)	Podporovať vypracovanie strategických plánov zameraných proti zločinnosti a násiliu v mestách, programov pomoci obetiam trestných činov a pre oblasti považované za nebezpečné, alebo nekontrolovateľné políciou. (C 2f, čl.54 deklarácie, cieľ trvalo udržateľný rozvoj ľudských sídiel)
Kontrolný termín:	máj 2006
Zodpovedný rezort: MPSVR SR v spolupráci s MV SR a MS SR
f)	Vyvinúť úsilie proti šíreniu HIV/AIDS na národnej i medzinárodnej úrovni pri vypracovaní vhodných programov na riešenie ich negatívneho dosahu na ľudské sídla. (C 2f, článok 52 deklarácie)
Kontrolný termín:	máj 2006
Zodpovedný rezort: MZ SR
g)	Zvýšiť účinnosť výchovného pôsobenia, vzdelávania a osvety na školách v oblasti boja proti vandalizmu. Podporovať aktivity a programy zamerané na mládež v oblasti prevencie násilia a kriminality. (cieľ trvalo udržateľný rozvoj ľudských sídiel)
Kontrolný termín:	máj 2006
Zodpovedný rezort: MŠ SR, MPSVR SR a MV SR
h)	Usilovať o vydávanie odborných publikácií Svetovej zdravotníckej organizácie týkajúcich sa zdravotných aspektov vo vzťahu k problematike bývania v mestách a na vidieku a o zvýšenie informovanosti občanov v tejto oblasti. (cieľ trvalo udržateľný rozvoj ľudských sídiel)
Kontrolný termín:	máj 2006
Zodpovedný rezort: MZ SR
i)	Podporovať vypracovanie strategických programov pre riešenie otázok utečencov so špeciálnym dôrazom na poskytnutie bývania a ostatných základných služieb pre osoby z krajín postihnutých vojnovými konfliktmi, prírodnými katastrofami alebo žijúcich v koloniálnej a cudzej okupácii. (C 2f, čl. 55 a 58 deklarácie, cieľ posilnenie medzinárodnej spolupráce)
Kontrolný termín:	máj 2006
Zodpovedný rezort: MV SR
j)	Vyvinúť legislatívnu iniciatívu na vytvorenie zákonných možností, prostredníctvom ktorých by sa samospráve obcí a vyšším územným celkom uložila povinnosť participovať na realizácii vypracovaných strategických programov súvisiacich s riešením utečeneckej problematiky
Kontrolný termín:	máj 2006
Zodpovedný rezort: MV SR
D 2.2 Odporúčania
a)	Posilniť aktívny územný manažment na zonálnej, lokálnej, regionálnej úrovni. (C 2c)
Kontrolný termín:	máj 2006
Odporúča sa: samospráve obcí a vyšších územných celkov
b)	Vypracovať dokumenty komunálnej politiky rozvoja bývania vrátane stratégie obnovy s preukázaním spôsobov zabezpečenia pozemkov a technickej infraštruktúry pre bytovú výstavbu. (C 2c)
Kontrolný termín:	máj 2006
Odporúča sa: samospráve obcí a vyšších územných celkov
c)	Stimulovať možnosti prístupu k pozemkom na potreby bytovej výstavby. (C 1f)
Kontrolný termín:	máj 2006
Odporúča sa: samospráve obcí
d)	Zabezpečiť efektívnu úlohu žien pri rozhodovaní v miestnych orgánoch. (C 2f, čl.39 deklarácie)
Kontrolný termín:	máj 2006
Odporúča sa: samospráve obcí
e)	Zabezpečiť prepojenie systému registrácie nehnuteľností na katastrálnych úradoch s informačnými systémami obcí; (C 1f)
Kontrolný termín:	máj 2006
Odporúča sa: samospráve obcí a ÚGKK SR
f)	Zvýšiť účinnosť výchovného pôsobenia vzdelávania a osvety na školách v oblasti boja proti vandalizmu. Podporovať aktivity a programy zamerané na mládež v oblasti prevencie násilia a kriminality; (C 2c)
Kontrolný termín:	máj 2006
Odporúča sa: samospráve vyšších územných celkov a samospráve obcí
D 3	Opatrenia v oblasti systému financovania a ekonomických podmienok
D 3.1 Záväzné opatrenia
a)	Za účelom udržania existujúceho bytového fondu vo funkčnom stave pokračovať v procese liberalizácie nájomného v tomto bytovom fonde a túto liberalizáciu zohľadniť v kritériách na nárok a výšku príspevku na bývanie. (C 1f)
Kontrolný termín:	máj 2006
Zodpovedný rezort: MF SR a MPSVR SR
b)	V intenciách Agendy Habitat zvýšiť úsilie na poskytovanie všeobecnej oficiálnej rozvojovej pomoci menej rozvinutým krajinám podľa zdrojových možností štátneho rozpočtu. (C 2f, čl.35 deklarácie)
Kontrolný termín:	máj 2006
Zodpovedný rezort: MZV SR v spolupráci s MŽP SR, MVRR SR a ostatnými dotknutými rezortmi
c)	Ďalej rozvíjať účinné ekonomické nástroje napr.: pôžičky, hypotekárne úvery, systém dotácií a daňové nástroje. (C 2f, článok 45 deklarácie)
Kontrolný termín:	máj 2006
Zodpovedný rezort: MVRR SR v spolupráci s MF SR
D 3.2 Odporúčania
a)	Vytvoriť ekonomické podmienky pre dosiahnutie intenzity výstavby cca štyroch bytov na 1000 obyvateľov po roku 2005. (C 1f)
Kontrolný termín:	máj 2006
Odporúča sa: samospráve obcí a vyšších územných celkov
b)	Zabezpečiť rozvoj nájomného sektoru, predovšetkým segmentu verejného nájomného sektoru, zabezpečiť cenovú dostupnosť bývania pre všetky skupiny obyvateľstva a zvýšiť kvalitatívnu úroveň obytných zoskupení na nízkom sociokultúrnom stupni. (C 1f)
Kontrolný termín:	máj 2006
Odporúča sa: samospráve obcí a vyšších územných celkov
c)	Rozvíjať sociálne a zdravotnícke služby podľa potrieb obyvateľov obytných zoskupení. 
Kontrolný termín:	máj 2006
Odporúča sa: samospráve obcí a vyšších územných celkov
d)	Vytvoriť ekonomické a legislatívne podmienky pre vyvážený rozvoj sociálnych služieb s využitím voľných pracovných síl. 
Kontrolný termín:	máj 2006
Odporúča sa: samospráve obcí a vyšších územných celkov
D 4	Opatrenia v oblasti systému infraštruktúry a bytovej výstavby
D 4.1 Záväzné opatrenia
a)	Celoplošne pokryť územie Slovenska najmenej jedným dopravným systémom európskeho významu, ktorý zabezpečí privedenie európskej a medzištátnej zdrojovej a cieľovej dopravy k regionálnym hospodárskym centrám.
Kontrolný termín:	máj 2006
Zodpovedný rezort: MDPT SR
D 4.2 Odporúčania
a)	Humanizovať a modernizovať sídliská s vybudovanou infraštruktúrou a revitalizovať centrálne mestské zóny. Túto činnosť podporovať aj zo štrukturálnych fondov a grantov. (C 4a,b)
Kontrolný termín:	máj 2006
Odporúča sa: samospráve obcí a vyšších územných celkov
b)	Skvalitniť správu, údržbu a modernizáciu bytového fondu. (C 4a)
Kontrolný termín:	máj 2006
Odporúča sa: samospráve obcí
D 5	Opatrenia v oblasti trvalo udržateľného urbanistického rozvoja
D 5.1 Záväzné opatrenia
a)	Legislatívne doriešiť ekonomické nástroje a regulačné opatrenia na efektívne hospodárenie s vodou v sídlach a podporovať nové trendy v opätovnom využívaní odpadovej vody. (C 5c)
Kontrolný termín:	máj 2006
Zodpovedný rezort: MŽP SR
D 5.2 Odporúčania
a)	Uplatňovať koncepcie riadenia vodných zdrojov pri širšom zohľadnení ekonomickej, sociálnej a environmentálnej udržateľnosti ľudských sídiel. (C 5b,c)
Kontrolný termín:	máj 2006
Odporúča sa: samospráve obcí a vyšších územných celkov
b)	Pokračovať v sanácii starých neriadených skládok, uzatvorených skládok a iných environmentálnych záťaží súvisiacich s komunálnymi odpadmi najmä v blízkosti sídiel. (C 5b)
Kontrolný termín:	máj 2006
Odporúča sa: samospráve obcí
D 6	Opatrenia v oblasti informačného a monitorovacieho systému
D 6.1 Záväzné opatrenia
a)	V rámci Informačného systému o životnom prostredí, ktorý je súčasťou Rezortného informačného systému Ministerstva životného prostredia SR dobudovať Informačný systém o území a prepojiť ho s informačnými systémami v riadení ostatných rezortov; (C 6a)
Kontrolný termín:	máj 2006
Zodpovedný rezort: MŽP SR v spolupráci s dotknutými rezortmi
b)	Zber informácií v sektore bývania orientovať do štruktúry súboru ukazovateľov vypracovaných Strediskom Organizácie Spojených národov Výboru pre ľudské sídla a postupne ich zaraďovať do štatistického sledovania. (C 6e)
Kontrolný termín:	máj 2006
Zodpovedný rezort: MVRR SR a MŽP SR v spolupráci so ŠÚ SR
c)	Vytvoriť ucelený monitorovací systém územného rozvoja. (C 6b,c,d)
Kontrolný termín:	máj 2006
Zodpovedný rezort: MŽP SR
D 7	Medzinárodná spolupráca
D 7.1 Záväzné opatrenia
a)	Napĺňať rámcové zmluvy so susednými štátmi, ktoré umožňujú cezhraničnú spoluprácu v oblasti priestorových, hospodárskych a legislatívnych súvislostí rozvoja osídlenia.
Kontrolný termín:	máj 2006
Zodpovedný rezort: MŽP SR, MVRR SR a MH SR
b)	Podporovať systémy vzájomnej informovanosti na zabezpečenie výmeny a sprostred-kovania aktuálnych poznatkov na medzinárodnej úrovni v oblasti rozvoja osídlenia a tvorby sídelného prostredia a zabezpečiť pre Slovenskú republiku výmenu informácií o výsledkoch monitorovania rozvoja osídlenia na medzinárodnej úrovni. (C 2f)
Kontrolný termín:	máj 2006
Zodpovedný rezort: MŽP SR
c)	Zosúlaďovať celoštátne koncepcie územného rozvoja medzi štátmi a podporovať vypracovanie cezhraničných a transnacionálnych rozvojových dokumentov. Na ich základe zosúlaďovať rozvojové plány na regionálnej a miestnej úrovni.
Kontrolný termín:	máj 2006
Zodpovedný rezort: MŽP SR
d)	Zapájať sa do programov a projektov v systéme Organizácie Spojených národov zameraných na riešenie problémov súvisiacich s rozvojom osídlenia a bývania. (C 2f)
Kontrolný termín:	máj 2006
Zodpovedný rezort: MŽP SR a MVRR SR
e)	Podporovať vypracovanie európskej koncepcie priestorového rozvoja vrátane štátov strednej a východnej Európy.
Kontrolný termín:	máj 2006